作者:吳文英
標題:瑞龍吟
內容:大溪面。遙望繡羽衝煙，錦稜飛練。桃花三十六陂，鮫宮睡起，嬌雷乍轉。去如箭。催趁戲旗遊鼓，素瀾雪濺。東風冷溼蛟腥，澹陰送晝，輕霏弄晚。洲上青苹生處，鬥春不管，懷沙人遠。殘日半開一川，花影零亂。山屏醉纈，連棹東西岸。闌干倒、千紅妝靨，鉛香不斷。傍暝疏簾卷。翠漣皺淨，笙歌未散。簪柳門歸懶。猶自有、玉龍黃昏吹怨。重雲暗閣，春霖一片。